༄༅། ། འཕགས་པ་རྡོ་རྗེ་གུར་གྱི་རྒྱན་ཞེས་བྱ་བ་བཞུགས་སོ། །
༄༅། ། ཨོཾ་སྭ་སྟྀ་སིདྡྷཾ། ན་མོ་བཛྲ་ས་ཏྭཱ་ཡ། གང་གི་ཐུགས་ནི་ལྟ་བའི་རྒྱ་མཚོ་ལས་བརྒལ་བ། ། ཐུགས་རྗེས་འགྲོ་བ་ཀུན་སྡུད་མཛད་སྤྱོད་མཐའ་ཡས་ཤིང་༑ ༑ རྒྱུད་དོན་གསུངས་པས་བདག་བློའི་མུན་པ་སེལ་མཛད་པ། ། རྗེ་བཙུན་བླ་མ་རྡོ་རྗེ་འཆང་དེ་ལ་ཕྱག་འཚལ། ། ནམ་མཁའི་རང་བཞིན་ནམ་མཁའི་ལམ་ལས་མཁའ་ཀུན་ཁྱབ་གྱུར་པ། ། འགྲོ་བའི་རྒྱུད་ཀུན་ཉོན་མོངས་ལྔས་གཟིར་དེ་ལ་ཐུགས་བརྩེ་བའི། ། རྡོ་རྗེ་སེམས་དཔའ་ཁྲོ་ཆགས་རྣམ་པ་ལྔ་ཡི་སྐུར་སྟོན་པ།  ། མཁའ་འགྲོ་མ་གཙོ་སྒྲིབ་ཀུན་དྲལ་མཛད་དེ་དག་རྣམས་ལ་འདུད། ། བུད་མེད་ཀྱིས་འདུལ་འགྲོ་ཀུན་ལ་གཟིགས་ནས། ། རྣམ་པར་མི་རྟོག་ཤེས་རབ་ཕ་རོལ་ཕྱིན༑ ༑ རབ་ཏུ་གསལ་མཛད་སངས་རྒྱས་ཀུན་གྱི་ཡུམ། ། བདག་མེད་མ་དཔལ་གཙོ་ལ་ཕྱག་འཚལ་ལོ། ། ཧཱུྃ་མཛད་གཤིན་རྗེ་གཤེད་སོགས་འབྱུང་པོ་འདུལ་བས་བགེགས་བསལ་ཏེ། ། འཇམ་པའི་དབྱངས་ཀྱིས་ཚིག་དོན་བློ་གྲོས་སྐྱེད་མཛད་འཇིག་རྟེན་མགོན།  ། སྒྲོལ་མ་ཙུནྡ་འོད་ཟེར་ཅན་དང་རྨུགས་འཛིན་ལ་སོགས་པས༑ ༑ ཕུན་སུམ་ཚོགས་ཀུན་རྒྱུད་འདིར་མོས་ལ་གྲུབ་པར་མཛད་དུ་གསོལ།  ། འབུམ་ལྔའི་རྒྱུད་ཆེན་དོན་ཀུན་བསྡུས་རྒྱུད་རྡོ་རྗེའི་ཚིག ། དངོས་གྲུབ་དུ་མའི་རང་བཞིན་ཡོན་ཏན་དང་ལྡན་ལུས། ། བླ་མའི་གདམས་པའི་རྒྱན་གྱིས་གསལ་འགྱུར་དེ་བས་ན། ། གུར་གྱི་རྒྱན་ཞེས་བྱ་བའི་འགྲེལ་པ་འདི་བགྱིའོ། ། དེ་ལ་རྗེ་བཙུན་མཐུ་སྟོབས་ཀྱི་དབང་ཕྱུག་དང་དཔལ་ཌོཾ་བི་ཧེ་རུ་ཀའི་རྗེས་སུ་འབྲངས་ནས་རྒྱུད་སྡེ་གང་འཆད་ཀྱང་སྔོན་དུ་ཚུལ་བཞི་རྟོགས་ནས་འཇུག་པ་ཡིན་ཏེ། མདོ་རྒྱུད་ཐམས་ཅད་ཀྱི་གནས་ལུགས་རྟོགས་པར་བྱ་བའི་དོན་དུ་སྔོན་དུ་རྒྱུད་སྡེ་སྤྱིའི་རྣམ་པར་བཞག་པ་དང་། རང་རང་གི་རྒྱུད་ངོས་གཟུང་བའི་དོན་དུ་མཚན་གྱི་དོན་བཤད་པ་དང་། མཚན་དེ་དང་ལྡན་པའི་རྒྱུད་འཆད་པར་བྱེད་པའི་ཚུལ་བཤད་ཐབས་ཀྱི་མན་ངག་དང་། བཤད་ཐབས་ཀྱི་མན་ངག་དེས་བཤད་པའི་རྒྱུད་དེ་ཉམས་སུ་བླང་བའི་ཐབས་རྒྱུད་ཀྱི་མངོན་པར་རྟོགས་པ་དང་བཞིའོ། ། དང་པོ་གསུམ་ནི་བདག་གི་བླ་མས་ཕྱོགས་གཅིག་ཏུ་བྱས་པའི་བསྟན་བཅོས་མཛད་ཟིན་ལ༑  མངོན་པར་རྟོགས་པའང་བདག་ཉིད་ཀྱིས་སྦྱར་ཟིན་པས་དེ་དག་ཏུ་བལྟ་བར་བྱའོ༑ ༑ འདིར་འཕགས་པ་མཁའ་འགྲོ་མ་རྡོ་རྗེ་གུར་ལེའུ་བཅོ་ལྔའི་བདག་ཉིད་ཤློ་ཀ་སྟོང་ཕྲག་གཅིག་དང་ཉི་ཤུ་རྩ་ལྔའི་ཚད་དུ་བཞུགས་པའི་གཞུང་འདི་ཤེས་རབ་ཀྱིས་རློམ་པའི་གང་ཟག་བླ་མ་མེད་པར་རང་དགར་འཇུག་པ་དགག་པའི་ཕྱིར་རྒྱུད་རབ་ཏུ་དཀྲུགས་ཏེ་གསུངས་པས་ན། ཐོག་མར་ལེའུ་གང་ནས་གང་འབྱུང་བ་བརྗོད་དགོས་ལ། དེ་དག་ཀྱང་འཁྲུགས་བསྡེབས་ནས་སྤྱིའི་རྗོད་བྱེད་ཀྱི་ཚོགས་གང་ཡིན་པ་དང་། བརྗོད་བྱ་གང་ཟག་གི་རྒྱུད་ལ་རྒྱུད་གསུམ་རིམ་པ་ཅན་དུ་སྐྱེ་བའི་ཕྱིར་གང་ནས་གང་འབྱུང་བའི་སྡོམ་བརྗོད་དགོས་སོ། ། དེ་དག་ཀྱང་གཟུང་བདེ་བའི་ཕྱིར་ཚིགས་སུ་བཅད་པས་བསྡུས་ཏེ་བརྗོད་ན། སྤྱི་སྡོམ་རྣམ་པ་གཉིས་ཡིན་ཏེ། ། ལེའུ་གང་ནས་གང་འབྱུང་དང་། ། གཉིས་པ་རྒྱུད་འདི་དཀྲུགས་མོད་ཀྱི། ། བརྗོད་བྱ་བསྡེབས་ཏེ་བརྗོད་པའོ། ། ལེའུ་དང་པོ་གླེང་གཞི་སྟེ། ། རྒྱུད་ཀུན་གྱི་ནི་མདོར་བསྟན་ཡིན། ། མཆོད་དང་དཀྱིལ་འཁོར་ཚད་དང་ནི། ། སྤྱོད་ལམ་ཚོན་རྣམས་རིགས་ལྔས་ཕྱེ། ། འབྱུང་པོ་འདུལ་དང་སྟོབས་པོ་ཆཻ། ། རྫོགས་པའི་རིམ་དང་སྟོབས་ཀྱིས་བསྒྲུབ། ། འབུམ་ལྔའི་ཚད་དང་སངས་རྒྱས་གར། ། དགོས་དང་བཅས་པས་གཉིས་པ་བསྟན། ། གཏོར་མ་དང་ནི་མིང་གི་དབང་། ། གཉིས་ཀྱི་ལེའུ་གསུམ་པའོ།  ། རྒྱུད་གྲངས་རྒྱས་བསྡུས་དགོས་པར་བཅས།  ། སྒོམ་གནས་སྐུ་གསུང་ཐུགས་ཕྱག་རྒྱ། ། ལྷ་མོའི་སྐུ་ཡི་ཕྱག་རྒྱ་དང་། ། མཁའ་འགྲོའི་སྒྲ་བསྒྲུབ་མ་རྒྱུད་ནི། ། བསྡུས་པའི་དགོས་དང་བདག་མེད་མའི། ། སྒྲུབ་ཐབས་སྔགས་བཅས་རིགས་དབང་དང་། ། བསྐྱེད་རྫོགས་ཀུན་གྱི་རྣམ་གཞག་དང་། ། གྲུབ་པའི་རྟགས་དང་བཅས་པ་དང་། ། མི་བསྐྱོད་པ་ཡི་མངོན་རྟོགས་དང་། ཁྲོ་བཅུའི་ཆོ་གས་བཞི་པ་བསྡུས། ། སེམས་དཔའ་སུམ་བརྩེགས་བསྒཽམ་པ་དང་། ། རིགས་དང་མཐུན་པའི་མཆོད་པ་དང་། ། རིགས་ལྔ་རྒྱས་བསྡུས་དབྱེ་བ་དང་། ། རིགས་བསྡུས་པ་ཡི་རྣམ་གཞག་དང་། ། ཕྱག་མཚན་དག་པར་བཅས་པ་ཡི། ། ལེའུ་ལྔ་པ་བསྟན་པ་ཡིན༑ ༑ རྗེས་དྲན་གསུམ་གྱིས་དམ་ཚིག་པ། ། བསྐྱེད་དེ་ཕྱག་རྒྱ་བཞིས་གདབ་སྟེ། ། དེས་ནི་ཆོས་སུ་བཤད་པ་ཡིན། ། སེམས་དཔའ་སུམ་བརྩེགས་སྤྲོ་བསྡུ་དང་།  ། བསམ་གཏན་དཀྱིལ་འཁོར་རྒྱ་ཁྱོན་དང་། ། ཡེ་ཤེས་འཁོར་ལོ་ཞུགས་པ་དང་།  ། ཕྲཻང་བ་བཟླས་པའི་ཕན་ཡོན་དང་། ། རིམ་གཉིས་ཕན་ཡོན་དྲུག་པའོ། ། ཡན་ལག་དྲུག་སྔགས་བཅས་པ་དང་། ། གཞལ་མེད་ཁང་བསྐྱེད་ལྷ་དགོད་དང་། ། དབང་བཞི་བཟའ་བའི་དམ་ཚིག་ནི། ། ཕན་ཡོན་དང་བཅས་བདུན་པའོ། ། གླུས་བསྐུལ་སྐུ་གསུང་སྐྱེ་མཆེད་དྲུག ། བྱིན་རླབས་སྔགས་བཅས་རྩོད་སྤོང་བཅས། ། རྡོ་རྗེ་སྒྲོལ་མ་ཕ་རོལ་ཕྱིན། ། མཚན་ལྡན་བླ་མ་བསྟེན་པའི་ཐབས། ། ནང་དང་ཕྱི་ཡི་སྦྱིན་སྲེག་དང་། ། ཐུན་མོང་མཆོག་གི་འབྲས་བུ་དང་། ། ཕྱག་རྒྱ་བསྒྲུབ་པའི་མཚན་ཉིད་དང་། ། རིགས་ལྔའི་བསྟོད་པ་བསྡུས་པ་དང་། ། དཀྱིལ་འཁོར་ཐིག་ཚོན་ས་ཆོག་དང་། ། སྦྱིན་སྲེག་གིས་ནི་བརྒྱད་པ་བསྡུས། ། རབ་ཏུ་གནས་དང་དྲག་ཤུལ་བསྒྲུབ༑ ༑ རིགས་བཞི་ཞལ་དང་སྐུ་མདོག་དང་། ། རིགས་དང་རྗེས་སུ་མཐུན་པའི་ཡོན༑ ༑ རིགས་ལྔའི་སྔགས་དང་ཕན་ཡོན་བཅས། ། དཀྱིལ་འཁོར་དབྱིབས་དང་གཙོ་བོའི་རྒྱུན། ། ཕྱག་རྒྱ་བསྟེན་ཚུལ་དགུ་པའོ། ། སྤྱོད་པ་དང་ནི་སྐྱེ་མཆེད་དྲུག ། བསྒོམས་པའི་ཕན་ཡོན་བཅུ་པའོ། ། ལས་བཞིའི་ལྷ་དང་བསམ་པ་དང་། ། ཕྱག་རྒྱ་སྔགས་བཅས་བཅུ་གཅིག་པ། ། སྒྲུབ་པའི་གནས་སུ་ཚོགས་གཉིས་བསགས།  ། ཚད་མེད་བཞི་དང་བཅས་པ་དང་། ། སྲུང་འཁོར་གཞལ་ཡས་མངོན་བྱང་ལྔ།  ། བདག་མེད་མ་ཡི་སྒྲུབ་ཐབས་དང་། ། སྐྱེ་མཆེད་སྐུ་གསུང་བྱིན་རླབས་དང་། ། ཡེ་ཤེས་དགུག་དང་དབང་བསྐུར་དང་། ། མཆོད་བསྟོད་བདུད་རྩི་མྱང་བ་དང་།  ། བཟླས་པའི་མན་ངག་བཅུ་གཉིས་པ། ། ཐབས་དང་ཤེས་རབ་རྒྱུད་ཀྱི་གྲངས།  ། རྒྱུད་སྡེ་སྤྱི་(ལུབཞི་)ཡི་དགོངས་པ་དང་། ། གཉིས་མེད་སངས་རྒྱས་བསྟན་པ་དང་༑ ༑དེ་ལ་རྗེས་སུ་ཡི་རང་དང་། ། སྤྱོད་པ་དམ་ཚིག་བླ་མ་ནི། ། མཉེས་བྱ་འཐད་བཅས་བཅུ་གསུམ་པ། ། འབྲིང་གི་དངོས་གྲུབ་རི་ལུ་སོགས། ། དངོས་གྲུབ་འབྱུང་བའི་འཐད་པ་དང་། ། གསང་བ་ཤེས་རབ་ཡེ་ཤེས་དང་། ། མངོན་སྤྱོད་ཁྲོ་བཅུའི་སྲུང་འཁོར་དང་། ། རྫོགས་རིམ་སངས་རྒྱས་ས་དང་ནི། ། རིམ་གཉིས་རྒྱུ་བཅས་སངས་རྒྱས་ས། ། འཇམ་དཔལ་རྫོགས་རིམ་ཅུང་ཟད་བཅས། ། བདེ་གཤེགས་རྣམས་ཀྱི་བྱང་ཆུབ་སེམས། ། དཀྱིལ་འཁོར་དང་འབྲེལ་མཚོན་ཆ་དང་། ། རོལ་མོ་བདུག་སྤོས་ཕྱག་རྒྱ་གར། ། ཕྱི་ནང་སྦྱིན་བསྲེག་ཉེ་རྒྱུ་དང་། ། རྐང་སྟབས་ལག་སྟབས་འདུག་སྟངས་དང་། ། བཞིན་གྱི་བསྒྱུར་ཚུལ་གླུ་དང་ནི། ། མཆོད་པའི་བྱ་བས་བཅུ་བཞི་པའོ། ། ཧེ་རུ་ཀ་གསུམ་ཀུར་ཀུལླེ། ། གླེང་གཞི་ལས་རྒྱས་རྣལ་འབྱོར་བཅུ། ། རྡོ་རྗེ་ནག་པོ་ཆེན་པོ་དང་། ། ཉེ་རྒྱུ་དབང་གི་རྐང་གྲངས་དང་།  ། དམ་ཚིག་བདེ་གཤེགས་བསྟོད་པར་བཅས། ། རྗེ་བཙུན་ཇི་ལྟར་བལྟ་བ་དང་། ། དེ་ལ་བསྐུལ་བའི་རིམ་པ་སྟེ། ། རྒྱུད་ཀུན་གྱི་ནི་དོན་བསྡུས་པའོ། ། ལེའུ་དང་པོ་གླེང་གཞི་ཡི། ། ཚུལ་གྱི་རྒྱུད་ཀུན་དོན་བསྡུ་ཡིན། ། གཉིས་པ་དང་ནི་བཞི་པ་ཡིས།  ། བརྟག་པའི་གྲངས་དང་རྒྱས་བསྡུས་སོ། ། བཅུ་གསུམ་རྒྱུད་གྲངས་བཅོ་ལྔ་པའི།  ། གླེང་གཞི་སྤྱི་ཡི་རྗོད་བྱེད་ཡིན། ། དྲུག་པ་དང་ནི་བཅུ་གསུམ་པ། ། བཅུ་བཞིའི་ཕྱོགས་གཅིག་རྒྱུ་རྒྱུད་ཡིན། ། བརྒྱད་པ་དང་ནི་བཅུ་བཞི་པར། ། སློབ་དཔོན་མཚན་ཉྀད་ས་ཆོག་ཡིན། ། བུམ་པ་སྟ་གོན་དགུ་པ་ལས། ། གཉིས་དང་བརྒྱད་པས་ཐིག་དང་ཚོན། ། གཉིས་དང་དགུ་པས་ཚད་དང་དབྱིབས། ། གཉིས་ལྔ་བརྒྱད་དང་བཅུ་བཞི་པས། ། དཀྱིལ་འཁོར་མཆོད་པའི་ཆོ་ག་ཡིན། ། བཞི་པ་བདུན་པ་བཅུ་བཞི་པ། ། བཅོ་ལྔ་པ་ཡིས་དབང་བསྟན་ལ། ། བརྒྱད་པས་གསོལ་གདབ་དགུ་པས་ཡོན༑ ༑མདོར་ན་གཉིས་གསུམ་བཞི་དང་ལྔ། ། བདུན་དང་བརྒྱད་དང་དགུ་པ་དང་༑ ༑བཅུ་བཞི་པ་དང་བཅོ་ལྔ་སྟེ། ། བརྒྱད་ཀྱི་ཆ་ཡིས་སྨིན་བྱེད་བསྟན། ། དྲུག་དང་བཅུ་གསུམ་བཅུ་བཞི་པས། ། ཐོག་མར་ལྟ་བ་བསྟན་པ་ཡིན། ། བཞི་པ་དང་ནི་བཅུ་གཉིས་པས། ། སྤྱི་དང་སོ་སོའི་གནས་བསྟན་ཏོ། ། བརྒྱད་པ་དང་ནི་བཅུ་བཞི་པས༑ ༑རིམ་གཉིས་སྤྱི་ཡི་མངོན་རྟོགས་བསྟན། ། བསྐྱེད་རིམ་སྤྱི་ཡི་མངོན་རྟོགས་ནི༑ ༑ལེའུ་བཞི་པས་བསྟན་པ་ཡིན། ། གཉིས་དང་ལྔ་དང་བཅུ་གཉིས་པས། ། སྔོན་འགྲོའི་ཚོགས་གཉིས་བསགས་པ་བསྟན། ། བཞི་པ་བཅུ་གཉིས་བཅུ་བཞི་པས།  ། སྲུང་བའི་འཁོར་ལོ་བསྟན་པ་ཡིན། ། ཡན་ལག་དྲུག་སྔགས་བཅས་པ་ནི། ། ལེའུ་བདུན་པས་བསྟན་པ་ཡིན། ། གཉིས་པ་ལྔ་པ་དྲུག་པ་དང་། ། བདུན་པ་བརྒྱད་པ་དགུ་པ་དང་། ། བཅུ་གཉིས་པ་ཡིས་གཞལ་ཡས་ཁང་། ། བཞི་པ་ལྔ་པ་དྲུག་བདུན་པ༑ ༑དགུ་པས་གཙོ་བོའི་མངོན་རྟོགས་བསྟན། ། བཅོ་ལྔའི་ཆ་ཡིས་རྡོ་རྗེ་གསུམ། ། བཞི་པ་བཅུ་གཉིས་རྗེ་བཙུན་མ། ། སེམས་དཔའ་སུམ་བརྩེགས་ཕྱག་རྒྱ་བཞི། ། ལྔ་པ་དང་ནི་དྲུག་པས་བསྟན། ། གཉིས་དྲུག་དགུ་པ་བཅུ་གཉིས་པས། ། ཡེ་ཤེས་སེམས་དཔའ་གཞུག་པ་བསྟན། ། བཞི་བརྒྱད་དགུ་དང་བཅུ་(ལུ¡¡-བཅུ་)བཅུ་གཉིས(ལུ¡¡+པས)། ། གནས་དགུ་བྱིན་གྱིས་བརླབ་པ་བསྟན། ། དེ་དག་ཡན་ལག་གཉིས་པ་ཡིན། ། དགུ་པ་དང་ནི་བཅུ་གཉིས་པས། ། དབང་དང་བདུད་རྩྀ་མྱང་བ་ཡིན༑ ༑ལྔ་དགུ་བཅུ་གཉིས་བཅུ་བཞི་པས། ། ལྔ་པ་མཆོད་པ་བསྟན་པ་ཡིན།  ། དགུ་པ་བཅུ་གཉིས་བཅོ་ལྔ་པས། ། ཡན་ལག་དྲུག་པ་བསྟན་པ་ཡིན།  ། དེ་ལྟར་ལེའུ་བཅུ་གཉིས་ཀྱིས། ། བསྐྱེད་པའི་རིམ་པ་བསྟན་པ་ཡིན། ། གཉིས་པ་བཞི་པ་བཅུ་བཞི་པས། ། རང་བྱིན་བརླབ་པའི་རིམ་པ་བསྟན། ། གཉིས་དྲུག་བརྒྱད་པ་བཅུ་བཞི་པ། ། བདུན་པའི་དབང་གི་ཆ་ཙམ་གྱིས། ། དཀྱིལ་འཁཽར་འཁོར་ལོ་བསྟན་པ་ཡིན།  ། ལེའུ་དྲུག་གིས་རྫོགས་རིམ་མོ།  ། དམིགས་མེད་ཕྱོགས་ཀྱི་རྫོགས་རིམ་ནི། ། སྔར་གྱི་ལྟ་བས་བསྟན་པ་ཡིན། ། གཉིས་དང་དགུ་པས་སྟོབས་བསྒྲུབ་སྟེ། ། དྲོད་ནི་ཐོབ་པར་བྱེད་པའོ། ། གྲུབ་རྟགས་ལེའུ་བཞི་པ་སྟེ། ། སྤྱོད་པ་བཅུ་པས་ཉེ་རྒྱུ་ནི། ། བཅུ་བཞི་བཅོ་ལྔས་བསྟན་པ་ཡིན། ། བཞི་དྲུག་དགུ་པས་བཟླས་པ་བསྟན། ། བརྒྱད་དང་བཅུ་གཅིག་བཅུ་བཞི་པས། ། སྦྱིན་སྲེག་དགུ་པས་རབ་གནས་བསྟན། ། གཏོར་མ་ལེའུ་གསུམ་པས་ཏེ། ། གཉིས་དང་བཞི་པ་བརྒྱད་བཅུ་གཅིག ། བཅུ་བཞི་བཅོ་ལྔས་ལས་ཚོགས་བསྟན། ། གཉྀས་པ་དང་ནི་ལྔ་པ་དང་༑ ༑བདུན་པ་དང་ནི་བརྒྱད་པ་དང་། ། བཅུ་གསུམ་པ་དང་བཅུ་བཞི་པ། ། བཅོ་ལྔ་པ་ཡིས་དམ་ཚིག་བསྟན། ། བཞི་པ་དྲུག་པ་བརྒྱད་པ་དང་། ། བཅུ་བཞི་པ་ཡིས་འབྲས་བུའོ། ། དེ་ལྟར་སྡོམ་ཚིག་རྣམ་གཉིས་ཀྱིས། ། རྒྱུད་ཀུན་ཁོང་དུ་ཆུད་པར་ནུས༑ ༑ཞེས་བྱ་བས་ཤེས་པར་བྱའོ། །  ། །༈  ད་ནི་རྒྱུད་ཀྱི་གཞུང་ལ་འཇུག་པར་བྱ་སྟེ། དེ་ལ་གསུམ། ལེའུ་དང་པོ་གླེང་གཞི་ཕུན་སུམ་ཚོགས་པའི་ཚུལ་གྱིས་རྒྱུད་ཀྱི་ལུས་མདོར་བསྟན་པ་དང་། རྒྱུད་ཀྱི་ལུས་དངོས་དང་། མཇུག་འཁོར་གྱིས་རྗེས་སུ་ཡི་རང་བའོ། ། དེ་ལ་ལེའུ་དང་པོ་འདིའི་རྒྱུད་བཤད་ཐབས་ཀྱི་མན་ངག་ལས་བརྗོད་བྱ་སྤྱི་དང་སྦས་པ་དང་མཐར་ཐུག་གསུམ་གང་འཇུག་པ་རྗོད་བྱེད་ཀྱི་སྒྲ་ཡན་ལག་གི་དོན་གཙོ་བོ་ཡིན་ལ་ནམ་མཁའ་བེམས་བཅས་ལ་ཡི་གེ་དབྱིབས་མཐུན་ཅུང་ཟད་ཀྱང་འཇུག་ཅིང་གསང་བ་མཆོག་ལ་བསྡུས་པའི་དོན་ཅུང་ཟད་འཇུག་པས་གསུམ་ཀ་དང་འབྲེལ་ལོ༑ ༑མངོན་པར་རྟོགས་པ་ནི་རྒྱུད་གསུམ་ཀ་དང་འབྲེལ་ལ། བཤད་པའི་རྒྱུད་འདི་རྩ་བའི་རྒྱུད་གང་དུ་ཕན་འདོགས་ཤེ་ན། རྒྱུད་རྒྱས་པའི་གླེང་གཞི་ཕུན་སུམ་ཚོགས་པ་ལྔ་དོན་བསྡུས་པའི་ཚུལ་གྱིས་འཆད་ལ་རྒྱུད་བསྡུས་པ་འདིས་ནི་ཚིག་དོན་རྣམ་པར་ཕྱེ་བའི་ཚུལ་གྱིས་ཕན་འདོགས་སོ།  ། གཞུང་གི་དོན་ལ་ལྔ་སྟེ། གནས་ཕུན་སུམ་ཚོགས་པ་དང་།  དུས་དང་།  སྟོན་པ་དང་།  འཁོར་དང་།  དེའི་ཕྲིན་ལས་ཏེ་ཆོས་ཕུན་སུམ་ཚོགས་པའོ། ། དེ་ལ་ཆོས་ཀྱི་སྐུའི་དབང་དུ་བྱས་པའི་ཕུན་སུམ་ཚོགས་པ་ལྔ་དང་སྦྱར་ན། སྟོན་པ་ཆོས་ཀྱི་སྐུའི་བཞུགས་པའི་གནས་ནི་དཔྱད་པར་བྱ་བ་བདེན་པ་གཉིས་ཀྱིས་བསྡུས་པའི་ཆོས་ཀུན་ནས་ཉོན་མོངས་པ་དང་རྣམ་པར་བྱང་བས་བསྡུས་པའི་ཆོས་དྲུག་ཅུ་རྩ་བཞི་ལ། དཔྱོད་བྱེད་ལྷག་མཐོང་སོ་སོར་རྟོག་པའི་ཤེས་རབ་ཀྱིས་དཔྱད་ན། དཔྱད་པའི་དོན་ཆོས་ཀྱི་སྐུ་ཉིད་ཐམས་ཅད་དུ་སྣང་ཞིང་ཐམས་ཅད་དེར་ཐིམ་པའི་ཚུལ་གྱིས་ཁྱབ་ནས་བཞུགས་པ་སྟེ། མདོར་ན་བཞུགས་པར་བྱ་བའི་གནས་བདེན་པ་གཉིས་ཀྱིས་བསྡུས་པའི་ཆོས་ཀུན་ནས་ཉོན་མོངས་པ་དང་རྣམ་པར་བྱང་བས་བསྡུས་པའི་ཆོས་ཐམས་ཅད་ལ་བ